Kanne 13.6.2023 – Radical-Consulting ym. v. EuroHPC-yhteisyritys
(asia T-328/23)
Oikeudenkäyntikieli: englanti
Asianosaiset
Kantaja: Radical-Consulting UG (Randowtal, Saksa), Surf BV (Amsterdam, Alankomaat) ja Bayerische Akademie der Wissenschaften (München, Saksa) (edustajat: asianajajat M. Martens, K. Munungu ja B. Mourisse)
Vastaaja: EuroHPC-yhteisyritys
Vaatimukset
Kantaja vaatii unionin yleistä tuomioistuinta
toteamaan, että kanne riidanalaisten päätösten kumoamiseksi on otettava tutkittavaksi ja se on perusteltu
kumoamaan EuroHPC:n 11.8.2022 tekemän päätöksen, jolla se hylkäsi sen yhtymän tekemän ehdotuksen, johon kantajat kuuluvat
kumoamaan EuroHPC:n 4.4.2023 tekemän päätöksen, jolla se hylkäsi uudelleentarkastelupyynnön, ja
velvoittamaan EuroHPC:n korvaamaan oikeudenkäyntikulut
Oikeudelliset perusteet ja pääasialliset perustelut
Kanteensa tueksi kantajat vetoavat viiteen kanneperusteeseen.
Ensimmäinen kanneperuste, joka perustuu Euroopan unionin perusoikeuskirjan 41 artiklassa vahvistetun hyvän hallinnon periaatteen rikkomiseen, koska EuroHPC:n päätöksessä on useita asiavirheitä, ja näin ollen EuroHPC teki huomattavan arviointivirheen.
Toinen kanneperuste, joka perustuu SEUT 296 artiklan toisessa kohdassa vahvistetun perusteluvelvollisuuden loukkaamiseen.
Kolmas kanneperuste, joka perustuu tutkimuksen ja innovoinnin puiteohjelman ”Horisontti Eurooppa” perustamisesta, sen osallistumista ja tulosten levittämistä koskevien sääntöjen vahvistamisesta 28.4.2021 annetun Euroopan parlamentin ja neuvoston asetuksen (jäljempänä ”Horisontti Eurooppa -asetus”) 29 artiklan 3 kohdassa vahvistetun avoimuusperiaatteen loukkaamiseen.
Neljäs kanneperuste, joka perustuu Euroopan unionin perusoikeuskirjan 20 ja 21 artiklassa vahvistetun yhdenvertaisen kohtelun periaatteen loukkaamiseen.
Viides kanneperuste, joka perustuu siihen, että EuroHPC teki ilmeisen arviointivirheen soveltaessaan ilmeisen virheellisesti Horisontti Eurooppa –asetuksen 30 artiklan 2 kohtaa.
____________